Vrystaat-plaasmoord: ‘In sy laaste oomblikke was hy alleen’Gawie Stols, die broer van Kyle Stols (25 Oktober 2017). Foto: Reint Dykema Gawie Stols, die broer van Kyle Stols (21) wat Sondag op ŉ plaas in die Jagersfontein-distrik in die Vrystaat doodgeskiet is, het Woensdag emosioneel vertel hoe sy broer se dood hul gesin geruk het. “My ma wil nie meer lewe nie, sy sien nie kans nie. My pa is verpletterd. Hy praat nie, hy is te stukkend. Ek het ŉ oupa wat 85 jaar oud is. Hy het kanker, hy is siek. Hoe moet hy hierdie skok hanteer?” Stols het op ŉ mediakonferensie gepraat waartydens AfriForum sy plaasaanvalstatistieke tot dusver vir 2017 bekendgestel het. Maroela Media het vroeër berig Kyle is op die wildsplaas, waar hy as voorman gewerk het, doodgeskiet vermoedelik toe hy gaan ondersoek instel het nadat ŉ alarm op die plaas afgegaan het. Hy is in sy bors en kop geskiet. Niks is tydens die aanval gesteel nie. Kyle Stols. Foto: Facebook Stols het Woensdag vertel hy het Sondag ŉ boodskap gekry dat Kyle geskiet is en hy het dadelik die sowat 100 km na die plaas gejaag. Toe hy daar aankom, het hy onmiddellik na sy broer begin soek. “Ek het gehardloop na waar ek gehoor het hy is en ek het sy naam geroep. Hulle het my gekeer. Ek het gevra, sê my net, lewe my broer of is hy dood? Een van die vroue het vir my gesê jou broer is klaar dood,” het ŉ emosionele Stols gesê. “Ek was te laat. As Kyle moeilikheid gehad het, het hy my altyd gebel, maar toe dit gebeur het, kon ek hom nie help nie.” Stols het bevraagteken wat die doel van die moord op sy broer was aangesien daar niks tydens die aanval gesteel is nie. Hy het gesê sy broer was net 21 jaar oud en kon maklik deur die aanvallers oorrompel word. Hy sou nie teenstand gebied het nie. “Hulle sê jy moet jou huis beveilig, maar hierdie het nie eens by sy huis gebeur nie. Dit het by die lodge gebeur. Sy huis is ŉ paar kilometer van daar af,” het hy gesê. Hy vertel dat hy daarop aangedring het om sy broer te sien, maar dat die mense op die toneel hom nie wou toelaat om sy broer op die moordtoneel te sien nie. Omstreeks 23:00 is Kyle se liggaam in ŉ lykswa gelaai en het Stols die geleentheid gekry om hom te sien. Gawie Stols, die broer van Kyle Stols (25 Oktober 2017). Foto: Reint Dykema “Ek kan nie beskryf hoe dit voel nie. Hulle het hom in ŉ sak uitgebring. Ek het my kop op sy skouer gesit en ek het vir hom gesê ek is jammer. Ek is jammer dat ek nie betyds was om hom te help nie. In die laaste ure wat hy geleef het, was daar niemand om hom by te staan en vertroosting te bied nie. Niemand om net vir hom te sê, byt vas, of, die Here kom haal jou nie. Hy was alleen.” Stols het ŉ beroep op die publiek gedoen om wanneer hulle van plaasaanvalle hoor of in die media daarvan lees, te onthou dat dit ook een van hulle familielede kan wees. “Gee net ŉ bietjie om, dit is al wat ons vra. Daardie was my broer, maar dit kan jou broer ook wees. Hy was 21, hy het sy hele lewe voor hom gehad. Hy het nie eens kans gekry om ŉ eerste meisie te hê nie – die alledaagse goed wat ons as vanselfsprekend aanvaar.” Kyle word Vrydag begrawe. Hy is een van 70 mense wat reeds vanjaar in plaasaanvalle vermoor is. Lees hier meer oor AfriForum se plaasaanval-statistieke vir 2017.